Olaf Christian Ditlev-Simonsen

Olaf Christian «Tit» Ditlev-Simonsen jr. (1897–1978) var en norsk skipsreder og idrettsutøver, blant annet innen seiling, der han vant sølv under de olympiske leker 1936.

 Bakgrunn 
Olaf C. Ditlev-Simonsen var sønn av Olaf Ditlev-Simonsen (1865–1960). Han giftet seg i 1920 med Else Heyerdahl, (16. november 1899 – 28. januar 1985), datter av høyesterettsadvokat Hieronymus Heyerdahl (1867–1959).

Han ble tidlig kompanjong i familieselskapet John P. Pedersen & Søn, og stiftet sitt eget rederi O. Ditlev-Simonsen Jr. i 1936. Under krigen var han ved Nortraships kontor i Göteborg.

 Idrettskarriere 
Ditlev-Simonsen vant en olympiske sølvmedalje i seiling under OL 1936 i Berlin. Han var rormann på den norske båten «Silija»  som kom på andreplass i 8-meterklassen bak den italienske båten «Italia». Seilingene  ble avviklet utenfor Kiel i perioden 4. til 12. august 1936. Mannskapet på «Silija» besto av Ditlev-Simonsen, Hans Struksnæs, Lauritz Schmidt, John Ditlev-Simonsen, Nordahl Wallem og Jacob Tullin Thams. Olaf Ditlev-Simonsen var medlem i Den internasjonale olympiske komité i perioden 1948–1966.

På 1910- og 1920-tallet var Olaf Ditlev-Simonsen aktiv bandy- og fotballspiller for Ready. I 1915 debuterte han for det  i fotball, og han spilte totalt fem landskamper. Han ble norgesmester i bandy for Ready hele 11 ganger i perioden 1913–1927. I 1927 deltok han dessuten i Norges første landskamp i bandy. Han spilte én landskamp til etter dette.

For fortjenstfull innsats i forbindelse med De VI Olympiske Vinterleker 1952, ble han i 1952 tildelt utmerkelsen kommandør av St. Olavs Orden.Tildelinger - Olaf Christian Ditlev-Simonsen - kongehuset.no

 Andre verdenskrig 
Ditlev-Simonsen ble arrestert som kongegissel den 13. januar 1942. Han satt, sammen med kronprins Olav, i styret til Kongelig Norsk Seilforening, og ble arrestert på grunn av sin tilknytning til det norske kongehuset. Han ble løslatt fra Grini fangeleir den 21. september 1942. Noen måneder senere flyktet han landet, med sin kone Else, datteren Magdalene og sønnen Halvor Christian. De flyktet i en robåt stjålet fra Skjærhalden på Hvaler, og ble registrert ankommet i Sverige den 9. januar 1943. For sin krigsinnsats fra Sverige ble han, sammen med sin kone, tildelt Kongens fortjenestemedalje i gull i 1947.

 OL-medaljer 
 1936 Berlin – Sølv i seiling, 8-metersklassen  Norge

 Referanser 

 Eksterne lenker 



Kategori:Norske seilere
Kategori:Norske skipsredere
Kategori:Norske bandyspillere
Kategori:Norske fotballspillere
Kategori:Norske landslagsspillere i fotball for herrer
Kategori:Fotballspillere for IF Ready
Kategori:Norske idrettsledere
Kategori:Olympiske sølvmedaljevinnere for Norge
Kategori:Medaljevinnere under Sommer-OL 1936
Kategori:Seilere under Sommer-OL 1936
Kategori:Deltakere for Norge under Sommer-OL 1936
Kategori:IOK-medlemmer
Kategori:Olympiske medaljevinnere i seiling
Kategori:Artikler i sjøfart-prosjektet
Kategori:Kommandører av St. Olavs Orden
Kategori:Riddere av Dannebrogordenen
Kategori:Kongens fortjenstmedalje i gull
Kategori:Fanger på Grini fangeleir
Kategori:Personer fra Tvedestrand kommune